Ligurian:
# Uxi offiçiæ da lengua zeneise inti secoli XIV e XV

Do Trexento e do Quattroçento se spanze l’uso do zeneise inti documenti offiçiæ ascì: o Commun o dà instruçioin politiche in zeneise a-i seu incarregæ e diplomatichi à l’estranxeo, e o manda lettie à regnanti e atre personalitæ feua Stato, comme into caxo da lettia de instruçioin à Seguran in miscion da-o Re do Çipro, ò comme e propòste a-o Re d’Ongaia pe unn’alliansa contra i Veneçien. L’é o caxo ascì do Trattou co-o Khan di Tartai, donde se mette in ciæo comme devan anâ e cöse tra i «Franchi» (i oçidentæ) e i Tartai mæximi. O zeneise o l’ea, à quelli tempi, unna lengua franca pe-i rappòrti tra Oçidente e Oriente, e Zena a l’exerçitava unna smersa de protettorato e patronato in scî oçidentæ into seu tratiâ co-e gente orientale.

Avvoxatiscimo documento istòrico e lenguistico a l’é a lettia de Giaxo Axiou, commandante de l’armâ zeneise, stæta scrita apreuvo a «sanguinenta battaja» de Ponsa e destinâ tra i atri (in traduçion italiaña) à Feipo Maria Visconti, allantoa segnô da Liguria. Che l’autô da straordinäia vittöia contra doî re, un vixeré, un prinçipe e «unn’infinità de atri Baroin, Cavalieri et zentilomini» o foïse un notaro e ommo politico impremuou a-a guæra, e no un armiraggio ò un sordatto, o l’é un fæto ch’o l’à corpio l’imaginaçion de tanti, letterati, istòrichi e òmmi politichi; da-o Foggetta e o Çigaa, a-o Spotorno, a-i regionalisti liguri da fin de l’Euttoçento, a-o D’Annunzio, pe-i quæ a battaggia guägna da l’Axiou a rappresentava a renascion e a revinçita do popolo zeneise – ò italian, à segonda de sfummatue politiche – e da borghexia contra i nòbili e i potenti, pe de ciù foresti. O scrito o l’é mescciou de varri italianiximi, e no guæi scignificativo in ponto lengua, ma o l’à ciù che atro un valô documentäio.

English translation:
# Official uses of the Genoese language in the 14th and 15th centuries

In the 14th and 15th centuries, the use of Genoese also spread in official documents: the Commune gave political instructions in Genoese to its appointees and diplomats abroad and sent letters to monarchs and other personalities outside the state, as in the case of the letter of instructions to Sicurano on a mission to the king of Cyprus, or like the proposals to the king of Hungary for an alliance against the Venetians. This is also the case with the Treaty with the Khan of the Tartars, where it is laid down how relations between the “Franks” (the Westerners) and the Tartars themselves are to be regulated. Genoese was, in those days, a lingua franca, useful for relations between East and West, and Genoa exercised a sort of protectorate and patronage over the Westerners in their dealings with the Easterners.

A very famous historical and linguistic document is the letter report by Biagio Assereto, commander of the Genoese fleet, written after the “bloody battle” of Ponza and addressed, among others (translated into Italian), to Filippo Maria Visconti, then lord of Liguria. That the author of the extraordinary victory against two kings, a viceroy, a prince and “an infinity of other barons, knights and gentlemen” was a notary and politician who lent himself to war, and not an admiral or a soldier, is a fact that struck the imagination of many, literary men, historians, and politicians alike: from Foglietta and Cigala, to Spotorno, to the Ligurian regionalists of the late 19th century, to D’Annunzio, for whom the battle won by Assereto represented the rebirth and revenge of the Genoese – or Italian, depending on the political nuance – people and the bourgeoisie against the nobles and the powerful, and moreover foreign ones. The writing is polluted with various Italianisms, and not too significant in terms of language, but has more of a documentary value.